b"\n_START_ARTICLE_\nMontsegur\n_START_SECTION_\nPrehist\xc3\xb2ria\n_START_PARAGRAPH_\nLes primeres traces d'ocupaci\xc3\xb3 del lloc es remunten al paleol\xc3\xadtic, amb la pres\xc3\xa8ncia de l'home de Neandertal. Les coves de Tuteil i de Caunha conserven restes de fa 80 000 anys. Les excavacions arqueol\xc3\xb2giques realitzades als peus del castell van desenterrar vestigis de cer\xc3\xa0mica d'\xc3\xa8poca neol\xc3\xadtica.\n_START_SECTION_\n\xc3\x88poca romana\n_START_PARAGRAPH_\nLa pres\xc3\xa8ncia en \xc3\xa8poca romana hi est\xc3\xa0 documentada gr\xc3\xa0cies a vestigis trobats a la zona. Dalt del peg de Montsegur, on hi ha les restes de l'actual castell, els arque\xc3\xb2legs hi han trobat monedes i restes de t\xc3\xa8gula , el que confirmaria la pres\xc3\xa8ncia d'un lloc de guaita ja en temps dels romans.\n_START_SECTION_\n\xc3\x88poca medieval\n_START_PARAGRAPH_\nDurant l'Alta edat mitjana i fins al segle XIII la propietat de Montsegur i la regi\xc3\xb3 anir\xc3\xa0 canviant de mans, ja que tant els comtes de Tolosa i Foix, com els vescomtes de Carcassona n'aniran obtenint els drets feudals. Per sota d'aquests grans senyors, Montsegur pertanyia als senyors de Miralpeix._NEWLINE_Es van succeir tres fortaleses al capdamunt de la muntanya de Montsegur (anomenada tamb\xc3\xa9 p\xc3\xb2g ou pec)._NEWLINE_De la primera d'aquestes fortaleses, anomenada Montsegur 1 pels arque\xc3\xb2legs, se'n sap ben poca cosa. Sabem de la seva exist\xc3\xa8ncia, sobretot, per la declaraci\xc3\xb3 del senyor de Montsegur davant de la Inquisici\xc3\xb3 el 1244; En ella Ramon de Perella diu que el 1204 hi existia en aquest lloc un castell en runes._NEWLINE__NEWLINE_La segona fortalesa, Montsegur 2, es la que va apar\xc3\xa8ixer a partir del 1204, quan la jerarquia dels bons homes li va demanar a Raimon de Perella de construir-hi un refugi. Durant aquest per\xc3\xadode la fortalesa, de la que no n'ha perviscut res, estava acompanyada d'un poble on el catarisme hi va organitzar la seva resist\xc3\xa8ncia. D'aquest conjunt, fortalesa m\xc3\xa9s un poble que l'acompanya, s'anomena t\xc3\xa8cnicament castrum i en el cas de Montsegur estava fortament defensat. El juliol de 1241, el comte de Tolosa hi va realitzar un primer setge, per\xc3\xb2 la fortalesa va resistir. Tanmateix, el 1243 Montsegur va tornar a patir un nou setge, aquest cop de la m\xc3\xa0 del senescal de Carcassona en nom del rei de Fran\xc3\xa7a. Aquest setge va durar deu mesos i va obligar els defensors de la pla\xc3\xa7a a rendir-se. Aix\xc3\xad, el 16 de mar\xc3\xa7 de 1244 200 c\xc3\xa0tars, homes i dones, van ser cremats vius al peu de la muntanya, molt probablement al lloc que actualment encara du el nom de Prat dels cremats._NEWLINE_La tercera fortalesa, Montsegur 3, \xc3\xa9s el castell en runes que podem veure avui. Va ser constru\xc3\xaft a finals del segle XIII per acollir-hi una petita guarnici\xc3\xb3 que vigilava els passos que condu\xc3\xafen a la frontera amb la Corona d'Arag\xc3\xb3. Aquest castells caur\xc3\xa0 en des\xc3\xbas despr\xc3\xa9s del Tractat dels Pirineus, quan els l\xc3\xadmits amb la Corona Hisp\xc3\xa0nica van recular cap al sud. Amb el nou tra\xc3\xa7at de fronteres el castell de Montsegur va quedar obsolet i es va abandonar._NEWLINE_El poble que actualment podem veure als peus del castell apareix posteriorment a la seva construcci\xc3\xb3. A finals del segle XIII apareix a les fonts una comunitat que, segurament, formi part de la fam\xc3\xadlia dels constructors el castell. Tot i aix\xc3\xad no ser\xc3\xa0 fins al segle XVI que no tornar\xc3\xa0 a apar\xc3\xa8ixer en els documents la pres\xc3\xa8ncia d'un poble que acompanyi el castell.\n_START_SECTION_\nCom arribar-hi\n_START_PARAGRAPH_\nEs pot arribar a Montsegur des de Foix o des de Perpiny\xc3\xa0 agafant la carretera departamental D117, que connecta ambdues viles. De la D117 hi neix la carretera D9, que \xc3\xa9s la que arriba fins a Montsegur. Es pot prendre la D9 a l'al\xc3\xa7ada de Vilan\xc3\xb2va d'\xc3\x92lmes (si v\xc3\xa9ns per Foix) o de Belestar (si v\xc3\xa9ns per Perpiny\xc3\xa0)."